text: Lukning af motorvej udskydes
  19 juni 2013 kl. 11.12
  Kraftig regn sætter en stopper for Vejdirektoratets planer om at spærre E45 i sydgående retning mellem Vejle Syd og Vejle Nord onsdag aften og natten til torsdag.
  Arbejdet med at lægge slidlag på den 3,5 kilometer lange strækning over Vejle Fjordbroen udskydes et døgn, så spærringen i stedet gælder fra torsdag 20. juni klokken 19.00 til fredag 21. juni klokken 06.00.
  Trafikken bliver som hidtil planlagt ledt ned gennem Vejle by via til- og frakørsel 60 Vejle Nord (Horsensvej) og tilbage på motorvejen ved til- og frakørsel 61 Vejle Syd (Fredericiavej).
  - Det er ikke muligt at lægge asfalt, når det regner meget, oplyser projektleder i Vejdirektoratet Robin Højen Madsen.
  Han beklager, at Vejdirektoratet må ændre planer i sidste øjeblik.
  - Vi er kede af at ændre på tingene så sent. Trafikanterne har behov for at vide, hvad de kan forvente, når de kører på motorvejen, men vi håber på, at folk har forståelse for, at vejret kan give os nogle uforudsete problemer, understreger han.
  Asfaltarbejdet er en del af et større slidlagsarbejde på strækningen, der varer frem til den 24. juni.
  Selvom asfaltarbejdet ikke kan udføres i aften og nat, vil det ene spor i sydgående retning alligevel blive inddraget til andet arbejde på strækningen, men spærringen er altså udsat til i morgen.
  